রংপুরে প্রখর রোদ ও প্রচণ্ড গরমে হাতপাখার কদর বেড়ে গেছে। এর ফলে মূল্য বৃদ্ধিও পেয়েছে হাতপাখার। রংপুরের বিভিন্ন মোড়ে মোড়ে বাহারি সাজে সেজেছে হাতপাখার দোকানগুলো। হাতপাখা বিক্রিতে তেমন একটা লাভ না  হলেও শুধু ব্যবসা ধরে রাখতে অনেক ব্যবসায়ী হাতপাখা বিক্রি করছেন। শহরের বিভিন্ন হাতপাখা ব্যবসায়ীদের সঙ্গে কথা বলে জানা যায়, কাপড়ের হাতপাখা আসে নরসিংদী থেকে। যার মূল্য ১৫ থেকে ২০ টাকা। সুতার পাখা আসে পীরগাছার কালীগঞ্জ থেকে, যার মূল্য ২০ থেকে ২৫ টাকা। বেতের পাখা আসে আউলিয়াগঞ্জ থেকে, যার মূল্য ১৪ থেকে ২০ টাকা ও তালের ঘুরানি আর মোবাইল পাখা আসে বগুড়া থেকে যার মূল্য ১০ থেকে ১৫ টাকা এবং ৪ স্কোয়ার ধারার পাতা আসে গাইবান্ধার সাদুল্লাপুর থেকে ও গ্লাসপাখা আসে ময়মনসিংহ থেকে যার মূল্য ৫০ থেকে ৮৫ টাকা। হাতপাখা বিক্রেতা  ইমরান হোসেন, আনোয়ার, কফিল উদ্দিন, নাজিমুদ্দিন, মাসুম মিয়া জানান, প্রখর রোদ ও প্রচণ্ড গরমে রংপুরের বাজারে হাতপাখার কদর বেড়েছে। আগের চেয়ে পাখার মূল্য এবার অনেক বেশি। সুতা, বেত ও রঙের মূল্য বৃদ্ধির কারণে পাখার মূল্য আগের চেয়ে দ্বিগুণ হয়েছে।